IKAALISTEN KIHLAKUNNANVIRASTON 
SYYTTÄJÄOSASTO				LAUSUNTO
Vanha Tampereentie 9				29.4.2005
39500 IKAALINEN

Oikeusministeriö
Kriminaalipoliittinen osasto
PL 25
00023 VALTIONEUVOSTO

Viite
Lausuntopyyntö 2.3.2005; 5/66/2004

LAUSUNTO SYYTTÄJÄLAITOKSEN RAKENNE- JA RESURSSITYÖRYHMÄN VÄLIMIETINTÖÖN 

Syyttäjälaitoksen rakenne- ja resurssityöryhmän välimietinnössä esitetään syyttäjätoimen organisaatiorakenteen kehittämistä siten, että nykyisistä syyttäjien yhteistoiminta-alueista muodostettaisiin omat syyttäjäyksiköt. Toisena vaihtoehtona olisi vähentää täydellistä yhteistoimintaa koskevalla määräyksellä syyttäjäyksikköjen lukumäärä noin 30 paikallisyksikköön.

Työryhmän esittämää syyttäjäyksikköjen koon suurentamista voidaan pitää perusteltuna ja oikean suuntaisena tavoitteena. Kuten työryhmän mietintöön on kirjattu, yksikköjen suurentamisella on saavutettavissa useita etuja. Työryhmän kannanottoon siten kaikkineen voidaan yhtyä.

Lienee niin, että parhaiten työryhmän mietinnössä kuvattuja organisaatiorakenteen kehittämistavoitteita pystytään toteuttamaan muodostamalla nykyisistä yhteistoiminta-alueista omat syyttäjäyksikkönsä paikallistoimistoineen. Näin muodostuneet yksiköt ovat lähinnä vertailukelpoisia keskenään, jolloin resurssien jakaminen, tavoitteiden toteuttamisen seuranta, ym. voidaan toteuttaa parhaiten yhteismitallisilla mittareilla. 

Yhteistoiminta-alueen päälliköllä ja yksikön päälliköllä on tällä hetkellä päällekkäistä valtaa ja vastuuta. Mainittuja johtosuhteita tulisi selkeyttää, mikä on jopa toivottavaa. Vaikka johto tullee keskittymään alueen päällikölle, mietinnöissä tarkoitettujen paikallistoimistojen päälliköillä tulisi kuitenkin säilyttää mahdollisuus jossain määrin, ennalta sovittujen soveltamisrajojen sisällä, päättää oman yksikkönsä asioista. Tällainen asia voisi olla esim. vapaus päättää tietyssä laajuudessa paikallistoimistonsa ja erityisesti lähimpien sidosryhmien (poliisin ja käräjäoikeuden) välisistä menettelytapojen yksityiskohdista taikka niiden muuttamisesta. Näin siitäkin huolimatta, että työtapoja ja hyviä työkäytäntöjä on tarkoitus yhdenmukaistaa. Ison yksikön toimintatavat eivät välttämättä ole tarkoituksenmukaisia ja sillä tavoin joustavia kuin pienessä yksikössä ja toisin päin.

Muodostettavassa yksikössä paikallistoimistojen mm. tiedonsaanti, vaikutusmahdollisuudet alueen sisällä, mahdollisuudet erityisosaamisen kehittämiseen tulee turvata jollain ennalta määritellyllä tavalla. Yksikön keskusyksikkö helposti saa muita paikallistoimistoja toimivamman aseman, mikä ei ole yksittäisen toimipisteen sekä koko alueen henkilöstön jatkuvan kehittymisen kannalta eduksi. Muodostettavan yksikön päälliköllä on ratkaiseva osuus yksikön / paikallistoimistojen pitämisessä alueen toiminnassa mukana tasavertaisella tavalla. 

Ikaalisissa

Minna Sihto
johtava kihlakunnansyyttäjä